ኢትዮጵያ ለሶማሊያ ዘላቂ ሰላምና መረጋጋት የምታደርገውን ድጋፍ ትቀጥላለች- ጠ/ሚ ኃይለማርያም
ኢትዮጵያ ለሶማሊያ ዘላቂ ሰላምና መረጋጋት የምታደርገውን ድጋፍ አጠናክራ እንደምትቀጥል ጠቅላይ ሚኒስትር ኃይለማርያም ደሳለኝ ተናገሩ።    ጠቅላይ ሚኒስትሩ የደቡብ ምዕራብ ሶማሊያ ጊዜያዊ ፕሬዝዳንት ሐሰን ሼክ አዴንን በጽህፈት ቤታቸው ተቀብለው አነጋግረዋል።    ጠቅላይ ሚኒስትር ኃይለማርያም ደቡብ ምዕራብ ሶማሊያ የኢትዮጵያ ሰራዊት የሚገኝበትና የሁለቱ አገራት ወሰን በመሆኑ የአካባቢው መረጋጋት ለኢትዮጵያም ወሳኝ ነው ሲሉ መናገራቸውን ውይይቱን የተከታተሉት በሶማሊያ የኢትዮጵያ አምባሳደር ወንድሙ አሳምነው ተናግረዋል።    የጎረቤት አገራት ሰላም የኢትዮጵያም ጭምር በመሆኑ አገሪቱ ለሶማሊያ መንግስትና ህዝብ ስታደርግ የቆየችውን ድጋፍ እንደምትቀጥል ጠቅላይ ሚኒስትሩ ለፕሬዝዳንት ሐሰን ገልጸውላቸዋል።ለሶማሊያ መጠናከር በሲቪል ሰርቪስ አቅም ግንባታ፣ በኢንጂነሪንግና በሙያ ስልጠና፣ የጸጥታ ኃይሏን በማጠናከር፣ በትምህርትና ከአልሸባብ ቁጥጥር ነጻ በወጡ አካባቢዎች የፖሊስ ኃይል በማደራጀት ኢትዮጵያ የምታደርገውን ድጋፍ ትቀጥላለች ብለዋል።    ፕሬዝዳንት ሐሰን በበኩላቸው ኢትዮጵያ ለሶማሊያ አንድነት፣ መልሶ መልማትና ዘላቂ ሰላም እያደረገችው ላለው ድጋፍ ምስጋናቸውን ገልጸው በቀጣይ ድጋፉ ተጠናክሮ እንዲቀጥል ጠይቀዋል።    የኢትዮጵያ መከላከያ ሰራዊት በአሚሶም ጥላ ስር በሶማሊያ በተለይም እሳቸው በሚያስተዳደሩት የደቡብ ምዕራብ የአገሪቱ ክፍል አልሸባብን ለመዋጋት ላበረከተው ሚና ያላቸውን አድናቆትም ገልጸዋል።    ኢትዮጵያ በአፍሪካ ህብረት አልሸባብን ለመዋጋት የመከላከያ ኃይል ካዋጡ አገራት አንዷ ስትሆን ወደ ስፍራው የተጓዘው ሰራዊት ባስመዘገባቸው ተደጋጋሚ ድሎች አድናቆትን እያተረፈ ይገኛል። (ኢዜአ)